Afrikas verdensarvsteder omfatter både kulturarv, naturfredninger og «blandede verneformål». Stedene omfatter ulike vernebegrunnelser. Mange er minner om middelhavets tidligere høykulturer som har sitt utspring i Afrika, eller som har hatt feste i Afrika: I Nord-Afrika blant annet Oldtidens Egypt, fønikerne, Nubia, islam, kristendommen og Aksum. Den arabiske/swahiliske sjøfartskulturen i Indiahavet er representert ved blant annet Kilwa Kisiwani og Steinbyen på Zanzibar. Den transsahariske handelen har sine minnesmerker blant annet i Timbuktu, Djenné og Chinguetti. Kolonitidens ulike sider, blant annet slavehandelen, er representert blant annet gjennom Kunta Kinteh Island, Gorée og Mosambikøya. Robben Island er et minnesmerke over apartheid, mens Aapravasi Ghat er et minne over slavetidens etterfølgere innen internasjonal arbeidsmigrasjon: kontraktsarbeiderne. Fra Afrika sør for Sahara finnes blant annet Munhumutapaimperiet ved Store Zimbabwe, og fra Madagaskar «nasjonens vugge» Ambohimanga. Også flere andre verdensarvsteder representerer kulturer som er lite kjent i dag, som Senegambias steinsirkler og Twyfelfontein. Noen verdensarvsteder representerer funnsteder for fossiler av mennesker og dyr som har vært viktige for forståelsen av evolusjonen: blant annet Wadi Al-Hitan, Awash og «Menneskehetens vugge» i Sør-Afrika. En lang rekke naturarvsteder representerer eneste eller siste levested for endemiske arter, blant annet snikekattene i Mount Nimba naturreservat. Noen naturarvsteder er også Ramsarområder, fordi de er viktige for trekkfugler. Det gjelder blant annet Djoudj og Banc d'Arguin.